**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

 **2022. április 28-i ülésére**

**Javaslat**

**Szombathely Megyei Jogú Város belterületi út- és hídfelújításának, valamint parkolóhelyek létesítésének finanszírozására**

Szombathely ciklusokon átívelő, hosszú évek óta megoldatlan problémája a belterületi utak és hidak rendkívül leromlott állapota. A korábbi önkormányzati ciklusban a Közgyűlés úgy döntött a 315/2016.(X.27.) Kgy. sz. határozatában, hogy az elkövetkezendő 5 évben a város önkormányzati kezelésű útjait felújítja, és ehhez 2017. évben 500 millió forint, 2018. évben 1 milliárd forint, 2019. évben 1,5 milliárd forint saját forrást biztosít. A szóban forgó döntés ellenére az említett években az elhatározott 3 Mrd Ft helyett mindösszesen 1,3 milliárd Ft összegű saját forrás került elköltésre útfelújításra, így a 2016. évben meghirdetett programnak érdemi látszata a város út- és hídhálózatának egészére nézve nincsen.

Önkormányzatunk – elsősorban a kormányzati intézkedések és a város korábbi legnagyobb adózójától kieső adóbevétele miatt kialakult - jelenlegi költségvetési helyzetében legjobb szándéka ellenére sem tud jelentős út- és hídfelújítási programot megvalósítani. Jelenlegi helyzetünkben járdák felújításában, karbantartásában van Önkormányzatunknak mozgástere. Mindezek következtében az utak egyre nagyobb része olyan műszaki állapotba kerül(t), amelyet kátyúzással és egyéb útfenntartási munkálatokkal már nem lehet orvosolni. A városban az elmúlt években jelentősen megnövekedett gépjárműállomány miatt kialakult parkolóhiány pedig komoly feszültséget okoz a lakótelepeken és a belvárosban élők számára. Mindezek mellett a legutóbbi, a Közgyűlés által tárgyalt és elfogadott hídvizsgálati jelentés alapján milliárdos nagyságrendben szükséges a város hídjainak mielőbbi felújítása is.

**Fentiek miatt szükséges és tovább nem halasztható a belterületi utak, hidak átfogó felújítása, további parkolóhelyek létesítése Szombathelyen,** amelyhez elsőként a finanszírozási hátteret kell megteremteni. Ennek kapcsán az alábbiakat kell alapvetésként rögzíteni:

* Önkormányzatunk saját forrásból nem képes ilyen program finanszírozására,
* hitelfelvétel csak végső megoldásként kerülhet szóba.

Az útfelújítási program egyik pillére a város TOP Plusz kerete lehet, amellyel kapcsolatban a városvezetés több ízben megfogalmazta azon álláspontját, hogy amennyire a pályázati feltételek engedik, a lehető legnagyobb összeget útfelújításra kíván fordítani (amennyiben ez nem lehetséges, úgy a városvezetői prioritás az ún. északi iparterület infrastrukturális fejlesztése a TOP Plusz keretből, amelynek későbbi hasznosításából származó bevétele is visszaforgatható lesz útfejlesztésre). Tekintettel azonban a TOP Plusz program körüli jelenlegi bizonytalanságra, valamint arra, hogy az abból biztosítható források sem lennének elegendőek a városi úthálózat átfogó felújítására, ezért más megyei jogú városokhoz hasonlóan elsősorban kormányzati támogatásból történhet a program finanszírozása. Zalaegerszeg a tavalyi évben meghirdette a Kovács Károly Városépítő Programot, amelynek keretében 2024-ig 15 milliárd forint kormányzati támogatással közel száz helyszínen lesznek majd infrastrukturális beruházások. Székesfehérvár számára pedig csak az idei évben 8 milliárd forint összegű kormányzati támogatás lesz biztosítva útfelújításra.

Fentiek alapján javaslom, hogy Önkormányzatunk forduljon Magyarország Kormányához annak érdekében, hogy belterületi utak, hidak felújítására, parkolók létesítésére a zalaegerszegi támogatással megegyező összegű, 15 milliárd forint központi támogatásban részesüljön városunk. A kérelem elutasítása esetén szükséges lehet megvizsgálni a Belügyminisztérium által Önkormányzatunk részére két ízben is (a BMÖGF/50-254/2021. és a BMÖGF/7-85/2022. számú levelekben) javasolt hitelfelvételi lehetőséget (hasonlatosan a 2019. évben megvalósított közvilágítás-korszerűsítéshez, amely 1,4 milliárd forint összegű adósságot keletkeztető ügylet – lízingszerződés - terhére került megvalósításra).

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. április „ ”**

 **/: Dr. Nemény András :/**

**HATÁROZATI JAVASLAT**

**……../2022. (IV.28.) Kgy. számú határozat**

Szombathely Megyei Jogú Város Közgyűlése felkéri a polgármestert, hogy forduljon Magyarország Kormányához annak érdekében, hogy Szombathely Megyei Jogú Város Önkormányzata 15 milliárd forint összegű központi támogatásban részesüljön a város belterületi útjainak, hídjainak átfogó felújítására, parkolók létesítésére.

**Felelős:** Dr.Nemény András polgármester

 Dr. Horváth Attila alpolgármester

 Dr. Károlyi Ákos jegyző

 /a végrehajtás előkészítéséért:

 Stéger Gábor, a Közgazdasági és Adó Osztály vezetője/

**Határidő:** azonnal